CELEX: 52020PC0181
Language: hu
Date: 2020-05-07
Title: Javaslat A TANÁCS VÉGREHAJTÁSI HATÁROZATA Finnországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2020.5.7.
            COM(2020) 181 final
            2020/0070(NLE)
            Javaslat
            A TANÁCS VÉGREHAJTÁSI HATÁROZATA
            Finnországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az említett irányelvben foglaltaktól eltérő különös intézkedéseket vezessen be az adóbeszedés egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2020. január 6-án iktatott levelében Finnország felhatalmazást kért a héairányelv 287. cikkétől eltérő intézkedés 2021. január 1-jétől történő alkalmazására annak érdekében, hogy héamentességet biztosíthasson a legfeljebb 15 000 EUR éves árbevétellel rendelkező adóalanyoknak. A Bizottságnál 2020. február 19-én iktatott levelében Finnország további részletes információkat küldött a bevezetni kívánt intézkedésről.
            
            
               A héairányelv 395. cikke (2) bekezdésének megfelelően a Bizottság 2020. március 10-én kelt levelében tájékoztatta a többi tagállamot Finnország kérelméről. 2020. március 11-én kelt levelében a Bizottság értesítette Finnországot arról, hogy birtokában van a kérelem elbírálásához szükségesnek ítélt valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozást alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, következésképpen nem is vonhat le előzetesen felszámított hozzáadottérték-adót.
               
               
                  A héairányelv 287. cikkének 5. pontja értelmében Finnország azoknak az adóalanyoknak biztosíthat mentességet a hozzáadottérték-adó alól, amelyek éves árbevétele nem haladja meg a 10 000 ECU-s összeg nemzeti valutában kifejezett, Finnország csatlakozásának napján érvényes átváltási árfolyamon számított ellenértékét. Finnország 2002. január 1-jén csatlakozott az euróövezethez.
               
               
                  A héa-azonosítószámmal rendelkező személyekre vonatkozó értékhatár 10 000 ECU-ról 15 000 EUR-ra történő emelésének eredményeként a szóban forgó szabályozás alkalmazására jogosult vállalkozások, különösen a mikrovállalkozások adminisztratív terhei várhatóan csökkenni fognak azáltal, hogy az intézkedés felmenti őket az általános héaszabályozás szerinti, hozzáadottérték-adóval kapcsolatos kötelezettségek – például a héanyilvántartások vezetése vagy a héabevallás benyújtása – alól. 
               
               
                  Ezenfelül az adóhatóságok munkaterhei is csökkenni fognak.
               
               
                  A finn hatóságok szerint az intézkedés csekély hatást fog gyakorolni a végső fogyasztói szinten beszedett héabevétel teljes összegére.
               
               
                  Az intézkedés választható jellegű, vagyis az említett értékhatárt meg nem haladó árbevétellel rendelkező kisvállalkozásoknak továbbra is lehetőségük lesz azon joguk gyakorlására, hogy az általános hészabályozást alkalmazzák.
               
               
                  Az eltérések engedélyezése általában korlátozott időszakra szól annak érdekében, hogy fel lehessen mérni, hogy az eltérő intézkedés megfelelő és eredményes marad-e. Emellett a héairányelvnek a kisvállalkozásokra vonatkozó különös szabályozást tartalmazó 281–294. cikke a közelmúltban felülvizsgálat tárgyát képezte. A kisvállalkozásokra vonatkozó egyszerűsített héaszabályokat megállapító új irányelv
                     2
                   értelmében a tagállamok kötelesek legkésőbb 2024. december 31-ig elfogadni és kihirdetni azokat a törvényi, rendeleti és közigazgatási rendelkezéseket, amelyek szükségesek ahhoz, hogy az új szabályoknak megfeleljenek. A tagállamoknak ezeket a nemzeti rendelkezéseket 2025. január 1-jétől kell alkalmazniuk.
               
               
                  Finnországot indokolt tehát felhatalmazni arra, hogy 2024. december 31-ig alkalmazhassa az eltérő intézkedést.
               
            
            
               •Összhang a szabályozási terület jelenlegi rendelkezéseivel
            
            
               
                  Az eltérő intézkedés összhangban van a héairányelvnek a kisvállalkozásokra vonatkozó különös szabályozásról szóló 281–294. cikkét módosító, a héára vonatkozó cselekvési terv
                     3
                   eredményeként elfogadott új irányelv szellemiségével, amelynek célja, hogy korszerű, egyszerűsített rendszert hozzon létre a szóban forgó vállalkozások számára. Az említett irányelv kiemelt törekvései közé tartozik a héaszabályoknak való megfeleléshez kapcsolódó költségek, az egyes tagállamok és az EU szintjén jelentkező versenytorzulás, valamint az értékhatár-hatásból eredő negatív következmények csökkentése, továbbá az, hogy megkönnyítse a vállalkozások számára a szabályoknak való megfelelést, az adóhatóságok számára pedig a nyomon követést.
               
               
                  Ezenkívül a 15 000 EUR-s értékhatár összhangban van az új irányelvvel, mivel a szóban forgó irányelv lehetővé teszi a tagállamok számára, hogy a héamentességhez szükséges éves árbevételi értékhatárt legfeljebb 85 000 EUR-ban (vagy ennek nemzeti valutában kifejezett értékében) állapítsák meg.
               
               
                  Hasonló eltérésekre más tagállamok is engedélyt kaptak, azaz héamentességet biztosíthattak azon adóalanyoknak, amelyek éves árbevétele nem halad meg egy bizonyos, a héairányelv 285., illetve 287. cikkében meghatározott értékhatárt. Málta
                     4
                   esetében az ily módon engedélyezett értékhatár 20 000 EUR, Hollandia
                     5
                   esetében 25 000 EUR, Luxemburg
                     6
                   esetében 35 000 EUR, Lengyelország
                     7
                  , Észtország
                     8
                   és Lettország
                     9
                   esetében 40 000 EUR, Horvátország
                     10
                   és Litvánia
                     11
                   esetében 45 000 EUR, Magyarország
                     12
                   esetében 48 000 EUR, Szlovénia
                     13
                   esetében 50 000 EUR, Románia
                     14
                   esetében pedig 88 500 EUR.
               
               
                  A fentebb említettek szerint a héairányelvtől való eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. A különös intézkedés lejárati időpontjának a Finnország által kért, 2024. december 31-i dátumban való megállapítása összhangban van a kis- és középvállalkozásokra vonatkozó egyszerűbb héaszabályokról szóló új irányelv követelményeivel. Az említett irányelv 2025. január 1-jét írja elő azon időpontként, amelytől kezdődően a tagállamoknak alkalmazniuk kell azokat a nemzeti rendelkezéseket, amelyeket az irányelvnek való megfelelés érdekében el kell fogadniuk.
               
            
         
         
            
               
                  A javasolt intézkedés tehát összhangban van a héairányelv rendelkezéseivel.
               
            
            
               •Összhang az Unió egyéb szakpolitikáival
            
            
               
                  Éves munkaprogramjaiban a Bizottság következetesen hangsúlyozza, hogy a kisvállalkozások esetében egyszerűbb szabályokra van szükség. E tekintetben a Bizottság 2020. évi munkaprogramja
                     15
                   olyan célzott kkv-stratégiát említ, „amely megkönnyíti a kis- és középvállalkozások működését, növekedését és bővülését”. Az eltérő intézkedés az adószabályok tekintetében összhangban van ezekkel a célkitűzésekkel. Különösen koherens a Bizottság 2017. évi munkaprogramjával
                     16
                  , amely konkrétan a héával is foglalkozik, és rámutat, hogy a kisvállalkozásokra háruló, a héaszabályoknak való megfeleléssel járó adminisztratív terhek magasak, és a technológiai innováció újabb és újabb kihívások elé állítja az eredményes adóbeszedést, továbbá hangsúlyozta a kisebb vállalatokra vonatkozó héaszabályok egyszerűsítésének szükségességét.
               
               
                  Az intézkedés emellett összhangban áll a 2015. évi egységes piaci stratégiával
                     17
                   is, amellyel a Bizottság a kis- és középvállalkozások növekedését kívánja elősegíteni többek között azzal, hogy csökkenti az adminisztratív terheket, amelyek megakadályozzák őket abban, hogy teljes mértékben kihasználják az egységes piac előnyeit. Követi továbbá a Bizottság 2013-as „»Vállalkozás 2020« cselekvési terv – A vállalkozói szellem felélénkítése Európában” című közleményének
                     18
                   elgondolását, amely hangsúlyozza, hogy egyszerűsíteni kell az adójogszabályokat a kisvállalkozások számára.
               
               
                  Végezetül az intézkedés összhangban áll a kis- és középvállalkozások tekintetében az induló vállalkozásokkal foglalkozó 2016-os közleményben
                     19
                   meghatározott uniós szakpolitikákkal, valamint a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című 2008-as közleménnyel
                     20
                  , amelyben a Bizottság felkérte a tagállamokat arra, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  Az egyetlen lehetséges jogalap a héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe tartozik. Ezért a szubszidiaritás elve nem alkalmazandó.
               
            
            
               •Arányosság
            
            
               
                  A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
               
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis az adóbehajtásnak a kis adóalanyok és az adóhatóság szempontjából történő egyszerűsítésével.
               
            
            
               •A jogi aktus típusának megválasztása
            
            
               
                  A javasolt aktus tanácsi végrehajtási határozat.
               
               
                  A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Finnország kérelmén alapul, és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
         
         
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat célja a jelenleg 10 000 EUR-ban megállapított értékhatár 15 000 EUR-ra emelése. Az értékhatár megemelése egy olyan, egyszerűsítést célzó intézkedés, amely számos héakötelezettséget megszüntet azon vállalkozások esetében, amelyek éves árbevétele nem haladja meg a 15 000 EUR-t. Az intézkedés várhatóan számos adóalany esetében az adminisztratív terhek csökkenését vonja maga után, amiből kifolyólag csökkenni fognak az adóhatóságok terhei is.
               
               
                  Jelenleg megközelítőleg 50 000 vállalkozó él a héamentességhez való jogával, míg a héa-azonosítószámmal rendelkező vállalatok száma körülbelül 530 000. Az értékhatár megemelése mintegy 6 000 további vállalkozó számára tenné lehetővé a szóban forgó előnyök igénybevételét; az érintett vállalatok összesített éves árbevételének becsült összege 80 millió EUR.
               
               
                  Az eltérő intézkedés választható lesz az adóalanyok számára. Az adóalanyok a 2006/112/EK irányelv 290. cikkének megfelelően választhatják az általános héaszabályozást is. A héabevétel-kiesés formájában jelentkező költségvetési hatás becsült értéke 20 millió EUR, ami elhanyagolhatónak tekinthető. 
               
            
            
               •Alapjogok
            
            
               
                  A javaslatnak nincs semmilyen hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
            
               
                  A javaslatnak nem lesz negatív hatása az uniós költségvetésre, mert Finnország az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni.
               
            
            
               2020/0070 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Finnországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  21
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 5. pontja alapján Finnország mentesítheti a hozzáadottérték-adó (héa) megfizetése alól azokat az adóalanyokat, amelyek éves árbevétele nem haladja meg a 10 000 ECU-s összeg nemzeti valutában kifejezett, Finnország csatlakozásának napján érvényes átváltási árfolyamon számított ellenértékét.
            
            
               (2)A Bizottságnál 2020. január 6-án iktatott levelében Finnország felhatalmazást kért a 2006/112/EK irányelv 287. cikkének 5. pontjától eltérő különös intézkedésnek (a továbbiakban: eltérő intézkedés) a 2021. január 1-jétől 2024. december 31-ig tartó időszakra történő bevezetésére annak érdekében, hogy a mentességi értékhatárt 15 000 EUR-ra emelje. Az eltérő intézkedés révén azok az adóalanyok, amelyek éves árbevétele legfeljebb 15 000 EUR, mentesülnének a 2006/112/EK irányelv XI. címének 2–6. fejezetében meghatározott héakötelezettségek egy része vagy összessége alól.
            
         
         
            
               (3)A kisvállalkozásokra vonatkozóan a 2006/112/EK irányelv 281–294. cikkében meghatározott különös szabályozáshoz kapcsolódó magasabb értékhatár az egyszerűsítést szolgálja, mivel jelentősen csökkentheti a kisvállalkozások héával kapcsolatos kötelezettségeit.
            
            
               (4)2020. március 10-én kelt levelében a Bizottság a 2006/112/EK irányelv 395. cikke (2) bekezdése második albekezdésének megfelelően tájékoztatta a többi tagállamot Finnország kérelméről. 2020. március 11-én kelt levelében a Bizottság értesítette Finnországot arról, hogy birtokában van a kérelem elbírálásához szükségesnek ítélt valamennyi információnak.
            
            
               (5)Az eltérő intézkedés összhangban van az (EU) 2020/285 tanácsi irányelvvel
                  22
               . Az említett irányelv módosította a 2006/112/EK irányelv XII. címének a kisvállalkozásokra vonatkozó különös szabályozásról szóló 1. fejezetét. Az (EU) 2020/285 irányelv célja, hogy csökkentse a kisvállalkozásoknál a héaszabályoknak való megfelelés kapcsán felmerülő költségeket, mérsékelje az egyes tagállamok és az EU szintjén jelentkező versenytorzulást, valamint csökkentse a mentesítésről az adóztatásra való áttérés negatív hatását (az úgynevezett értékhatár-hatást). Az irányelv emellett azt a célt is szolgálja, hogy megkönnyítse a vállalkozások számára a szabályoknak való megfelelést, az adóhatóságok számára pedig a nyomon követést. A kérelemben megjelölt 15 000 EUR-s értékhatár összhangban van a 2006/112/EK irányelvnek az (EU) 2020/285 irányelvvel módosított 284. cikkével.
            
            
               (6)Az eltérő intézkedés választható az adóalanyok számára. Az adóalanyok a 2006/112/EK irányelv 290. cikkének megfelelően továbbra is választhatják az általános héaszabályozást.
            
            
               (7)A Finnország által nyújtott információkból kiderül, hogy az eltérő intézkedésnek csupán elhanyagolható hatása lesz a végső fogyasztói szinten beszedett finnországi adóbevétel teljes összegére.
            
            
               (8)Az eltérő intézkedés nem fogja hátrányosan érinteni az Unió héából származó saját forrásait, mivel Finnország az 1553/89/EGK, Euratom tanácsi rendelet
                  23
                6. cikkének megfelelően kompenzációs számítást fog végezni.
            
            
               (9)Tekintettel arra, hogy Finnország várakozásai szerint a megemelt értékhatár a kisvállalkozások által a héával kapcsolatban teljesítendő kötelezettségek csökkenését fogja eredményezni, és ezáltal csökkenni fognak az e vállalkozásokra és az adóhatóságokra háruló adminisztratív terhek és megfelelési költségek, anélkül, hogy mindez jelentős hatást gyakorolna a teljes héabevételre, indokolt felhatalmazni Finnországot az eltérő intézkedés alkalmazására.
            
            
               (10)Az eltérő intézkedés alkalmazására való felhatalmazás hatályát időbeli korláthoz kell kötni. Az időkorlátnak elegendőnek kell lennie ahhoz, hogy értékelni lehessen az értékhatár hatékonyságát és megfelelőségét. Ezenkívül az (EU) 2020/285 irányelv értelmében a tagállamoknak 2024. december 31-ig el kell fogadniuk és ki kell hirdetniük azokat a törvényi, rendeleti és közigazgatási rendelkezéseket, amelyek szükségesek ahhoz, hogy az említett irányelv 1. cikkének megfeleljenek, és ezeket a rendelkezéseket 2025. január 1-jétől kell alkalmazniuk. Finnországot indokolt tehát felhatalmazni arra, hogy 2024. december 31-ig alkalmazza az eltérő intézkedést,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 287. cikkének 5. pontjától eltérve Finnország felhatalmazást kap arra, hogy mentesítse a héa alól a legfeljebb 15 000 EUR éves árbevétellel rendelkező adóalanyokat.
            
            
               2. cikk
            
            
               Ezt a határozatot 2021. január 1-jétől 2024. december 31-ig kell alkalmazni.
            
            
               3. cikk
            
            
               Ennek a határozatnak a Finn Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (3)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről – Úton egy egységes uniós héaövezet felé – új döntések szükségeltetnek (COM(2016) 148 final).
               
               
                  
                     (4)
                  
                        A Tanács (EU) 2018/279 végrehajtási határozata (2018. február 20.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 54., 2018.2.24., 14. o.).
               
               
                  
                     (5)
                  
                        A Tanács (EU) 2018/1904 végrehajtási határozata (2018. december 4.) Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról (HL L 310., 2018.12.6., 25. o.).
               
               
                  
                     (6)
                  
                        A Tanács (EU) 2019/2210 végrehajtási határozata (2019. december 19.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 332., 2019.12.23., 155. o.).
               
               
                  
                     (7)
                  
                        A Tanács (EU) 2018/1919 végrehajtási határozata (2018. december 4.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 311., 2018.12.7., 32. o.).
               
               
                  
                     (8)
                  
                        A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (9)
                  
                        A Tanács (EU) 2017/2408 végrehajtási határozata (2017. december 18.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 342., 2017.12.21., 8. o.).
               
               
                  
                     (10)
                  
                        A Tanács (EU) 2017/1768 végrehajtási határozata (2017. szeptember 25.) a Horvát Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 250., 2017.9.28., 71. o.).
               
               
                  
                     (11)
                  
                        A Tanács (EU) 2017/1853 végrehajtási határozata (2017. október 10.) a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről szóló 2011/335/EU végrehajtási határozat módosításáról (HL L 265., 2017.10.14., 15. o.).
               
               
                  
                     (12)
                  
                        A Tanács (EU) 2018/1490 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 38. o.).
               
               
                  
                     (13)
                  
                        A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
               
               
                  
                     (14)
                  
                        A Tanács (EU) 2017/1855 végrehajtási határozata (2017. október 10.) Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 265., 2017.10.14., 19. o.).
               
               
                  
                     (15)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2020. évi munkaprogramja – Ambiciózusabb Unió (COM(2020) 37 final).
               
               
                  
                     (16)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2017. évi munkaprogramja (COM(2016) 710 final).
               
               
                  
                     (17)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az egységes piac továbbfejlesztése: a polgárok és vállalkozások lehetőségeinek bővítése (COM(2015) 550 final).
               
               
                  
                     (18)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Vállalkozás 2020” cselekvési terv – A vállalkozói szellem felélénkítése Európában (COM(2012) 795 final).
               
               
                  
                     (19)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Európa új éllovasai: az induló és a növekvő innovatív vállalkozásokat érintő kezdeményezés (COM(2016) 733 final).
               
               
                  
                     (20)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act” (COM(2008) 394 végleges).
               
               
                  
                     (21)
                  
                        HL L 347., 2006.12.11., 1. o.
               
               
                  
                     (22)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (23)
                  
                        A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).